text: Politiker trækker sig efter belastende rapport
  06 oktober 2015 kl. 19.56
  Vejle havns formand trækker sig efter en rapport afslører stort forbrug.
  
  Det er Torkild Christensen fra Dansk Folkeparti, der har trukket sig fra posten som formand for Vejle Havn.
  Det skriver Vejle Amts Folkeblad.
  Det sker efter et revisionsfirma har aflagt en rapport om havnens forbrug og bogføring.
   
  - Jeg har tidligere sagt i avisen, at det her var en storm i et glas vand. Nu viser rapporten, at det er en temmelig stor storm. Det havde jeg håbet, at det ikke var, og det må jeg tage konsekvensen af, siger Torkild Christensen til Vejle Amts Folkeblad.
   
  - Jeg har ikke på noget tidspunkt været direkte med i drukture og andet mistænkeligt, men jeg har haft 100 procent tillid til havnechefen. En tillid, som rapporten i dag desværre viser, ikke burde være til stede, skriver Torkild Christensen i en pressemeddelelse.
  Vejle Havn udsender en pressemeddelelse om sagen i morgen på vegne af bestyrelsen, der også tæller den tidligere Socialdemokratiske borgmester Leif Skov og den nuværende Venstre-borgmester Arne Sigtenbjerggaard.
  